KOMISIJOS SPRENDIMAS
2009 m. kovo 11 d.
dėl nuostatų, leidžiančių nukrypti nuo tam tikrų Europos Parlamento ir Tarybos reglamento (EB) Nr. 177/2008, nustatančio bendrą verslo registrų sistemą statistikos tikslais, nuostatų
(pranešta dokumentu Nr. C(2009) 1568)
(Tekstai autentiški tik danų, olandų, anglų, estų, prancūzų, vokiečių, graikų, latvių, lietuvių, maltiečių, lenkų ir slovakų kalbomis)
(Tekstas svarbus EEE)
(2009/252/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 177/2008, nustatantį bendrą verslo registrų sistemą statistikos tikslais ir panaikinantį Tarybos reglamentą (EEB) Nr. 2186/93 (1), ypač į jo 14 straipsnį,
atsižvelgdama į Belgijos Karalystės, Danijos Karalystės, Vokietijos Federacinės Respublikos, Estijos Respublikos, Airijos, Graikijos Respublikos, Prancūzijos Respublikos, Latvijos Respublikos, Lietuvos Respublikos, Liuksemburgo Didžiosios Hercogystės, Maltos Respublikos, Nyderlandų Karalystės, Austrijos Respublikos, Lenkijos Respublikos ir Slovakijos Respublikos prašymus,
kadangi:
(1)
Reglamentu (EB) Nr. 177/2008 nustatyta tik statistikos tikslams skirta nauja bendra verslo registrų sistema, siekiant, kad verslo registrai toliau būtų rengiami pagal suderintą sistemą.
(2)
Reglamento (EB) Nr. 177/2008 14 straipsnyje nustatyta, kad jei verslo registruose reikia atlikti daug pakeitimų, Komisija valstybės narės prašymu gali leisti taikyti leidžiančią nukrypti nuostatą pereinamuoju laikotarpiu iki 2010 m. kovo 25 d. Žemės ūkiui, miškininkystei ir žuvininkystei, viešajam administravimui ir gynybai bei privalomajam socialiniam draudimui ir papildomoms su įmonių grupėmis susijusioms charakteristikoms, Komisija valstybių narių prašymu gali leisti taikyti leidžiančią nukrypti nuostatą pereinamuoju laikotarpiu iki 2013 m. kovo 25 d.
(3)
Kai kurios valstybės narės pateikė prašymus taikyti joms tokias leidžiančias nukrypti nuostatas.
(4)
Būtų pagrįsta leisti taikyti šias leidžiančias nukrypti nuostatas, nes valstybių narių prašymai yra grindžiami teisėtu poreikiu toliau derinti jų nacionalines statistikos sistemas,
PRIĖMĖ ŠĮ SPRENDIMĄ:
1 straipsnis
Leidžiančios nukrypti nuostatos taikomos priede išvardytoms valstybėms narėms, laikantis jame nurodytų sąlygų ir apribojimų, kad atitinkamos valstybių narių nacionalinės statistikos sistemos atitiktų Reglamentą (EB) Nr. 177/2008.
2 straipsnis
Šis sprendimas skirtas Belgijos Karalystei, Danijos Karalystei, Vokietijos Federacinei Respublikai, Estijos Respublikai, Airijai, Graikijos Respublikai, Prancūzijos Respublikai, Latvijos Respublikai, Lietuvos Respublikai, Liuksemburgo Didžiajai Hercogystei, Maltos Respublikai, Nyderlandų Karalystei, Austrijos Respublikai, Lenkijos Respublikai ir Slovakijos Respublikai.
Priimta Briuselyje, 2009 m. kovo 11 d.